Twee ‘kapers’ in Kaapstad aangekeer‘n Polisiebeampte by die gekaapte motor. Foto: Verskaf Twee mans is Dinsdag in Kaapstad aangekeer nadat die polisie die sein van ŉ opsporingstoestel van ŉ gekaapte motor gevolg het. Lt.kol. André Traut, provinsiale polisiewoordvoerder van die Wes-Kaap, het gesê die verdagtes, onderskeidelik 35 en 50 jaar oud, is in Ottery vasgetrek met die gekaapte VW Citi Golf, onwettige vuurwapens en vermeende gesteelde goedere in hul besit. “Die polisie het tydens die klopjag beslag gelê op drie onwettige 9 mm-pistole, die loop van ŉ haelgeweer, ammunisie, ŉ motorfiets, ŉ motorenjin, drie koeëlvaste baadjies en die vermeende gesteelde goedere,” het Traut gesê. Die verdagtes moet binnekort in die Wynberg-landdroshof verskyn.